#### ZMLUVA O DIELO

**uzavretá podľa §536 a nasl. Obchodného zákonníka v platnom znení**

**Zmluvné strany**

1. **Objednávateľ** :

**GAMA, s.r.o.**

Hlavná 1, 040 01 Košice

Za spoločnosť je oprávnený konať: Peter Novák – konateľ

IČO: 11 111 111

IČ pre DPH: SK 1020304050

Spoločnosť zapísaná v OR Okresného súdu Košice I, odd. Sro, vložka č. 111/V

Bankové spojenie: Tatra banka a.s.

Číslo účtu: 111222333444/1100

1. **Zhotoviteľ:**

**STAVBA, s.r.o.** so sídlom:, IČO:

Severná 2, 010 01 Košice

Za spoločnosť je oprávnený konať: Ing. Ján Stavbár - konateľ spoločnosti

IČO: 22 222 222

IČ pre DPH : SK 2030405060

Bankové spojenie: SLSP a.s.

Číslo účtu: 444555666777/0900

*Zmluvné strany prehlasujú, že majú plnú spôsobilosť k právnym úkonom a po vzájomnej dohode uzatvárajú zmluvu o dielo v nasledovnom znení:*

**Článok I.**

**Predmet zmluvy**

1. Zhotoviteľ sa zaväzuje, že v dohodnutej lehote zrealizuje pre objednávateľa dielo – *„Výstavba komunikácie v bytovom objekte v Košiciach v časti vetvy E a C“* na stavebných pozemkoch vo vlastníctve objednávateľa špecifikovaných v článku I/2 tejto zmluvy, podľa príslušnej projektovej dokumentácie, odovzdanej zhotoviteľovi pri podpise tejto zmluvy za čo mu objednávateľ zaplatí odmenu.
2. Stavebné pozemky, ktoré sú dotknuté realizáciou diela sú vedené v evidencii Katastrálneho úradu v Košiciach, Správa katastra Košice, na LV č. 11223 v katastrálnom území Košice.
3. Zhotoviteľ sa zaväzuje vybudovať komunikáciu v časti vetvy E a C, to všetko v súlade s príslušnou projektovou dokumentáciou a vydaným stavebným povolením.

4. Zhotoviteľ sa zaväzuje realizovať dielo po častiach, v 2 fázach :

a) 1.fáza: vetva E

b) 2. fáza: vetva C

**Článok II.**

**Cena za vykonanie diela a platobné podmienky**

1. Objednávateľ a zhotoviteľ sa dohodli, že cena za vykonanie diela podľa čl. I. tejto zmluvy činí 50.000,- € (slovom: päťdesiattisíc euro) bez DPH účtovanej podľa platných predpisov.
2. Dohodnutú cenu diela uhradí objednávateľ zhotoviteľovi nasledovným spôsobom: 50% z dohodnutej sumy zaplatí objednávateľ na základe zálohovej faktúry vystavenej zhotoviteľom. Ďalších 30 % ceny diela zaplatí objednávateľ zhotoviteľovi po ukončení druhej vrstvy komunikácie podľa projektovej dokumentácie a posledných 20 % uhradí objednávateľ zhotoviteľovi po riadnom odovzdaní a prevzatí diela.

Jednotlivé faktúry budú obsahovať tieto údaje:

* označenie povinnej a oprávnenej osoby, číslo faktúry, deň odoslania a deň splatnosti faktúry,
* dátum zdaniteľného plnenia, fakturovanú sumu, označenie diela, pečiatka a podpis oprávnenej osoby, súpis vykonaných prác.

**Článok III.**

**Doba realizovania diela**

1. Zhotoviteľ sa zaväzuje zrealizovať predmet zmluvy v termíne do 31.12.2010. Zhotoviteľ nie je v omeškaní v prípadoch vyššej moci. Za vyššiu moc sa považujú prípady neprekonateľnej sily, ktoré nie sú závislé, ani ich nemôžu ovplyvniť zmluvné strany, napr. mobilizácia, vojna, živelné pohromy, ako aj následky týchto javov.
2. Zmluvná strana, pre ktorú vznikla nemožnosť splnenia záväzkov podľa tejto zmluvy, je povinná najneskôr do 3 dní od začiatku pôsobenia javov vyššej moci oznámiť začiatok a koniec týchto javov. Oneskorené oznámenie o javoch neprekonateľnej sily odoberá právo zodpovedajúcej zmluvnej strany odvolávať sa na tieto javy v budúcnosti.
3. Dielo bude ukončené a záväzok zhotoviteľa na jeho vykonanie bude splnený protokolárnym odovzdaním diela objednávateľovi.

**Článok IV.**

**Akosť diela a záruka za jeho vykonanie**

1. Zhotoviteľ sa zaväzuje, že predmet zmluvy bude mať vlastnosti stanovené na základe požiadaviek objednávateľa a projektovej dokumentácie a v súlade s technickými normami.

**Článok V.**

**Ďalšie dojednania**

1. **Objednávateľ** sa zaväzuje:

a) odovzdať zhotoviteľovi projektovú dokumentáciu a geodetické porealizačné zameranie hlavných trás inžinierskych sietí, ktoré sú nevyhnutné na začatie prác a na nerušené plnenie predmetu zmluvy,

b) protokolárne odovzdať zhotoviteľovi stavenisko najneskôr v termíne do 3 dní odo dňa podpisu zmluvy

2. **Zhotoviteľ** sa zaväzuje:

a) počas celej doby realizácie diela umožniť objednávateľovi prístup na stavebné pozemky dotknuté realizáciou diela,

b) viesť stavebný denník, počínajúc dňom prevzatia staveniska a zaznamenávať doň postup prác a na požiadanie objednávateľa umožniť k nahliadnutiu záznamy v ňom,

c) bez predchádzajúceho písomného súhlasu objednávateľa nezasahovať do podkladov predložených mu objednávateľom,

d) umožniť vykonanie kontroly prostredníctvom osoby poverenej stavebným dozorom objednávateľa,

e) zabezpečiť ochranu a bezpečnosť svojich pracovníkov, ako aj protipožiarnu ochranu,

f) odstrániť na vlastné náklady škody spôsobené vlastnou činnosťou,

g) súčasťou tohto diela je aj vykonanie skúšok predpísaných jednotlivými normami a ich riadne zdokumentovanie,

h) k odovzdávajúcemu a preberaciemu konaniu predložiť realizačnú dokumentáciu spolu s porealizačným zameraním skutočného stavu vykonaného diela,

i) pri plnení tejto zmluvy sa zhotoviteľ zaväzuje stavebno-montážne práce uskutočniť presne podľa projektovej dokumentácie, dodržiavať všeobecne záväzné predpisy, STN a bezpečnostné predpisy.

**Článok VI.**

**Porušenie povinností a ich dôsledky**

1. Zmluvné strany pokladajú porušenie všetkých povinností uvedených v tejto zmluve za porušenie podstatné a oprávňujúce druhú stranu k jednostrannému odstúpeniu od zmluvy.

## Za podstatné porušenie zo strany objednávateľa sa pokladá aj nezaplatenie faktúry viac ako 15 dní po dohodnutej lehote splatnosti.

**Článok VII.**

**Zmluvné pokuty**

1. Zhotoviteľ je povinný zaplatiť objednávateľovi zmluvnú pokutu vo výške 40,- € ( slovom: štyridsať euro) za každý deň omeškania s odovzdaním diela oproti termínu uvedenému v čl. III/1 tejto zmluvy. Zmluvné strany sa dohodli, že objednávateľ má právo jednostranne započítať fakturovanú výšku zmluvnej pokuty na úhradu zvyšnej časti ceny diela zo strany zhotoviteľa podľa tejto zmluvy. Nárok objednávateľa na zaplatenie zmluvnej pokuty vzniká bez ohľadu na zavinenie zhotoviteľa a jej uplatnenie nevylučuje nárok na náhradu škody.
2. Pokutu za nedodržanie podmienok stanovených povoľovacími orgánmi pre výstavbu, ktoré boli zhotoviteľovi oznámené a neboli dodržané zapríčinením zhotoviteľa, hradí zhotoviteľ.

**Článok VIII.**

## Zodpovednosť za vady

1. Zhotoviteľ poskytuje na ním a realizované dielo záručnú lehotu 48 mesiacov.
2. Záručná lehota začína plynúť dňom odovzdania a prevzatia predmetu tejto zmluvy, na základe odovzdacieho a preberacieho protokolu.
3. Vady zistené na predmete zmluvy pri jeho odovzdaní a preberaní, odstráni zhotoviteľ v lehote dohodnutej v zápisnici z odovzdacieho a preberacieho konania. Objednávateľ sa zaväzuje, že prípadnú reklamáciu zistených vád predmetu zmluvy uplatní neodkladne po ich zistení písomnou formou u zhotoviteľa.
4. V prípade zistenia vád, ktoré neboli zjavné pri preberaní diela, sa zhotoviteľ zaväzuje nastúpiť na ich odstránenie bez zbytočného odkladu. Náklady na odstránenie týchto vád znáša zhotoviteľ v plnej výške.

**Článok IX.**

**Osobitné dojednania**

1. Zmluvné strany sa zaväzujú, že obchodné a technické informácie, ktoré im boli zverené ako zmluvným partnerom, nesprístupnia tretím osobám bez písomného súhlasu protistrany, ani tieto informácie nepoužijú na iné účely, ako na plnenie podmienok tejto zmluvy.
2. Zhotoviteľ znáša nebezpečenstvo škody na zhotovovanej stavbe až do riadneho odovzdania a prevzatia diela objednávateľom.

**Článok X.**

**Škoda**

1. Zhotoviteľ je zodpovedný za škodu, ktorá vznikla na realizovanom predmetnom diele alebo na majetku objednávateľa pri jeho realizácii, okrem prípadov kedy zhotoviteľ preukáže zavinenie treťou osobou.
2. V prípade vzniku škody v zmysle bodu 1. tohto článku zmluvy je zhotoviteľ povinný uhradiť túto škodu do 30 dní odo dňa jej vyčíslenia a oznámenia objednávateľom.

**Článok XII.**

### Rozhodcovská doložka

Subjekty podpísané na tejto listine (ďalej len "Strany") majú záujem riešiť svoje spory prednostne mimosúdne a preto sa podľa zákona č. 244/2002 Z. z. (ďalej len "ZRK") dohodli, že okrem tých sporov, pri ktorých to zákon výslovne vylučuje, predložia všetky spory, ktoré medzi nimi vznikli alebo vzniknú z tejto listiny (ďalej len "Zmluva"), ako aj spory (i) o platnosť, trvanie a výklad Zmluvy a právnych úkonov strán, (ii) o náhradu škody a vydanie bezdôvodného obohatenia, (iii) o iných nárokoch strán, ktoré vzniknú za trvania Zmluvy, najmä o nárokoch, ktoré so Zmluvou priamo súvisia (iv) zo vzťahov čo aj nepriamo súvisiacich so Zmluvou alebo zmluvu zabezpečujúcich (napr. ručenie, zmluvná pokuta), na rozhodnutie Slovenskému rozhodcovskému súdu - stálemu rozhodcovskému súdu, zriadenému zriaďovateľom: Slovenská asociácia rozhodcovských súdov, IČO 35 555 307 (ďalej len "SRS"). Strany vyhlasujú, že sa rozhodnutiu SRS bez výhrad podriadia. Strany, ak to zákon pre konkrétny prípad nezakazuje, týmto vylučujú podanie žaloby podľa § 40 ods. 1 písm. h) ZRK (dôvody obnovy konania) a dohodli sa, že SRS bude konať nasledovne: (i) podľa slovenského právneho poriadku, (ii) podľa zásad spravodlivosti, pokiaľ to zákon nevylučuje, (iii) podľa rokovacieho poriadku a štatútu SRS, zverejneného v čase začatia konania v Obchodnom vestníku, (iv) konanie bude písomné (v) rozhodcu (senát) vymenuje SRS.

**Článok XII.**

### Záverečné ustanovenia

1. Meniť alebo dopĺňať text tejto zmluvy možno len formou písomných dodatkov, ktoré musia byť podpísané oprávnenými zástupcami zmluvných strán. Neoddeliteľnou súčasťou tejto zmluvy je rozpočet predložený zhotoviteľom.
2. V ostatných otázkach neupravených touto zmluvou platia predovšetkým ustanovenia Obchodného zákonníka a ostatné všeobecne záväzné právne predpisy platné v Slovenskej republike.
3. Táto zmluva je vyhotovená v 2 exemplároch, z ktorých každá zo strán obdrží po jednom z nich.
4. Zmluva nadobúda platnosť a účinnosť dňom jej podpisu obidvoma zmluvnými stranami.
5. Zmluvné strany si zmluvu prečítali, jej obsahu porozumeli a svojim podpisom potvrdzujú, že vyjadruje ich slobodnú a vážnu vôľu byť viazaný ustanoveniami tejto zmluvy.

V Košiciach 14.09.2010

Za zhotoviteľa: \_\_\_\_\_\_\_\_\_\_\_\_\_\_\_\_\_\_\_\_\_\_

Ing. Ján Stavbár

konateľ

Za objednávateľa: \_\_\_\_\_\_\_\_\_\_\_\_\_\_\_\_\_\_\_\_\_\_

Peter Novák